তুরস্কের গাজিআন্তেপে এক বিয়েবাড়িতে আত্মঘাতী বোমা বিস্ফোরণে ৫১ জনের মৃত্যু হল। আহত অন্তত ২০০ জন। আহতদের মধ্যে মহিলা এবং শিশুরাও রয়েছে। এই হামলার পিছনে আইএসে’র হাত রয়েছে বলে প্রাথমিকভাবে মনে করছে স্থানীয় প্রশাসন। আত্মঘাতী জঙ্গি ১৩-১৪ বছরের এক কিশোর বলেই জানা গিয়েছে।
গাজিআন্তেপের গভর্নর আলি ইয়েরলিকায়ার দফতরের বিবৃতি অনুযায়ী, গতকাল স্থানীয় সময় রাত ১০টা ৫০ মিনিটে সাহিনবে জেলায় ওই বিস্ফোরণ হয়। ওই বিয়েতে মূলত কুর্দ গোষ্ঠীর লোকজনই উপস্থিত ছিলেন। পাত্র-পাত্রীও ছিলেন কুর্দি। কুর্দি রাজনৈতিক সংগঠন ‘এইচডিপি’র দাবি, তাদের অনেক নেতাও ছিলেন সেখানে। প্রসঙ্গত, সিরিয়ায় জঙ্গিগোষ্ঠী আইএস’কে নিয়ন্ত্রণে রাখতে কুর্দ বিদ্রোহীদের কাজে লাগায় প্রশাসন। সেকারণে, আইএসে’র নিশানায় রয়েছেন কুর্দিরা।
জানা গিয়েছে, বিয়ে শেষ হওয়ার মুখে অতিথিদের অনেকেই রাস্তায় বেরিয়ে নাচানাচি করছিলেন। তখনই ওই ভিড়ে ঢুকে পড়ে আত্মঘাতী জঙ্গি এবং তার দুই সঙ্গী। ওই দুই সঙ্গী পলাতক।
গতকাল ওই বিয়ের অনুষ্ঠানে উপস্থিত ছিলেন স্থানীয় বাসিন্দা গুলজার আতিস। তিনিও গুরুতরভাবে আহত। তাঁর কথায়, ‘‘অনুষ্ঠান তখন শেষের দিকে। আমি আমার এক প্রতিবেশীর সঙ্গে বসে গল্প করছিলাম। হঠাৎ বিকট শব্দ। দেখলাম, মাটিতে পড়ে রয়েছি। আমার উপরে পড়েছিল আমার প্রতিবেশীর দেহ।’’ পাত্র নুরেতিন আকদোগান এবং কনে বেসনা হাসপাতালে। তবে তাঁদের অবস্থা স্থিতিশীল। 
সিরিয়া সীমান্ত থেকে ৬০ কিলোমিটার উত্তরে গাজিআন্তেপ তুরস্কের অন্যতম গুরুত্বপূর্ণ শহর। এই শহর  সিরিয়ায় গৃহযুদ্ধে ধ্বস্ত শরণার্থীদের অন্যতম আশ্রয়স্থলও। শহরবাসীদের অধিকাংশই কুর্দ গোষ্ঠীভুক্ত। তুরস্কের প্রেসিডেন্ট রিজেপ তাইপ এরদোয়ানের মতে, বিভিন্ন গোষ্ঠীর মধ্যে ভেদাভেদ তৈরি করতেই এই ধরনের হামলা চালানো হচ্ছে। তিনি বলেন, ‘‘যারা আমাদের আক্রমণ করছে, তাদের বলি, তোমরা কখনও সফল হবে না।’’ 
মাসখানেক আগেই রক্তাক্ত সেনা অভ্যুত্থান দেখেছে তুরস্ক। ইস্তানবুলেও একাধিক হামলা চালিয়েছে আইএস। তুরস্ক প্রশাসন অস্বীকার করলেও, সিরিয়ায় আইএসে’র উত্থানে তুরস্কের মদত ছিল বলে মনে করেন অনেকেই। তবে এখন সেই তুরস্ককেও নিশানা করছে আইএস। 
তুরস্কের প্রধানমন্ত্রী বিনালি ইলদিরিম গতকালই দাবি করেছিলেন, সিরিয়ার গৃহযুদ্ধের সমস্যার সমাধানে আরও সক্রিয় ভূমিকা পালন করবে আঙ্কারা। তারপরই এদিনের বিস্ফোরণ। ১৯২১ সালে তুরস্কের স্বাধীনতা সংগ্রামে এই শহর (তখন নাম ছিল আন্তেপ) ফরাসি বাহিনীকে হারিয়ে দিয়েছিল। তারপর শহরের নামের আগে জুড়ে দেওয়া হয় গাজি (যুদ্ধজয়ের নায়ক)। প্রধানমন্ত্রী আশাবাদী, নাশকতার পরও নামের সেই মর্যাদা ধরে রাখবে শহরটি।